আধার কার্ড প্রতারণার শিকার টলিউডের অভিনেত্রী

কলকাতা: আধার প্রতারণার (Adhar Fraud) শিকার টলিউডের এক অভিনেত্রী। এবার আঙুলের ছাপ (Finger Print) নিয়ে চলছে প্রতারণা (Fraud)। রাজ্যের একাধিক জায়গায় এমন অভিযোগ আসতে শুরু করেছে পুলিশের হাতে। সূত্রের খবর, বাঁশদ্রোণীর বাসিন্দা অভিনেত্রী মৌসুমি দাশগুপ্তর সঙ্গে আধার কার্ড প্রতারণা ঘটনা ঘটেছে। গত ৬ সেপ্টেম্বর তাঁর ফোনে একটি মেসেজ আসে। সেই মেসেজে ২ হাজার টাকা ডেবিট হয়েছে উল্লেখ করা হয়। এরপর থেকে নানান ধরনের মেসেজ আসতে শুরু করে বলে অভিযোগ। এমনকী এর আগেও বেশ কয়েকবার আধার সংক্রান্ত নানান মেসেজ আসে। আধার ভেরিফিকেশন, আধার কার্ড যাচাই সংক্রান্ত মেসেজ আসে মৌসুমির ফোনে।

দেরি না করে শুক্রবার বাঁশদ্রোণী থানার সাইবার সেলের (Cyber Crime) দ্বারস্থ হন ওই অভিনেত্রী। সেই অভিযোগের ভিত্তিতে তদন্তে নেমে পুলিশ জানতে পারে, কয়েকদিন আগে মৌসুমি তাঁর ফ্ল্যাটের রেজিস্ট্রেশনের জন্য ফিঙ্গারপ্রিন্ট দেন। সেই কারণেই এই মেসেজ আসছে বলে জানতে পারে পুলিশ। যদিও এ বিষয়ে এখনই কোনও তথ্য দেওয়া হয়নি পুলিশের তরফে। সমস্ত দিক খতিয়ে দেখে গোটা বিষয়টি খতিয়ে দেখছেন গোয়েন্দারা। সাইবার বিশেষজ্ঞরা মতে, আঙুলের ছাপ ক্লোন করছে প্রতারকরা। এবং ব্যাঙ্কে সেই ক্লোন করা আঙুলের ছাপ কাজে লাগিয়ে টাকা তুলে নিচ্ছে।

আরও পড়ুন:দমদমে ঢোকার মুখে লাইনচ্যুত ডাউন কল্যাণী-মাঝেরহাট লোকাল ট্রেন

এমনই ঘটনার শিকার হয়েছেন মহেশতলার ১৪ নম্বর ওয়ার্ডের বাসিন্দা প্রসেনজিৎ কর। প্রমোটারির ব্যবসা রয়েছে তাঁর। দিন কয়েক আগে তাঁর ফোনে একটি মেসেজ আসে। তার মাধ্যমে তিনি জানতে পারেন, তাঁর একটি ব্যাঙ্ক অ্য়াকাউন্ট থেকে ১০ হাজার টাকা তুলে নেওয়া হয়েছে। যদিও প্রসেনজিৎবাবু ওইদিন ব্যাঙ্ক থেকে কোনও টাকা তোলেননি। ব্যাঙ্কে যোগাযোগ করার পর তিনি বুঝতে পারেন, প্রতারণার শিকার হয়েছেন।