কাজের প্রতিশ্রুতি দিয়ে সহবাসের অভিযোগ আইনজীবীর বিরুদ্ধে

নদিয়া: অসহায় এক মহিলাকে কাজ পাইয়ে দেওয়ার প্রতিশ্রুতি দিয়ে সহবাসের অভিযোগ উঠল এক আইনজীবীর বিরুদ্ধে। বুধবার রাতে শান্তিপুর থানায় মনোজ কুমার দাস নামে ওই আইনজীবীর বিরুদ্ধে লিখিত অভিযোগ দায়ের করেছেন নির্যাতিতা ওই মহিলা।

সূত্রের খবর, শান্তিপুর থানা এলাকার বাসিন্দা ওই মহিলা গত তিন বছর আগে একটি মামলা সংক্রান্ত বিষয়ে আইনজীবী মনোজ কুমার দাসের চেম্বারে যান। অভিযোগ, মামলা সংক্রান্ত বিষয়ে নিয়ে যাতায়াত করতে করতে আইনজীবীর সঙ্গে ঘনিষ্ঠতা বাড়ে। অভিযোগ, আইনজীবী মনোজ নির্যাতিতা মহিলাকে চাকরি দেওয়ার নামে লক্ষাধিক টাকা নেন। এমনকী কলকাতায় নিয়ে গিয়ে তাঁর সঙ্গে সহবাস করেন বলে অবিযোগ। কিন্তু এত কিছুর পরও চাকরি হয়নি ওই মহিলার। আর এর পরই বুধবার রাতে ওই আইনজীবীর বিরুদ্ধে শান্তিপুর থানায় লিখিত অভিযোগ দায়ের করেন নির্যাতিতা মহিলা। ঘটনার তদন্ত শুরু করেছে শান্তিপুর থানার পুলিশ। যদিও এই ঘটনায় এখনও ওই আইনজীবীকে গ্রেফতার করেনি পুলিশ। তাঁর খোঁজ শুরু করেছে।